《题苍玉轩》
宋代·王炎

羽客家何在，翠微有仙躅。
谁谓绛阙远，功行要纯熟。
小筑开壶天，燕坐媚幽独。
室中阅丹经，檐外养修竹。
竹清不受尘，人清不受俗。
意甚珍惜之，命名以苍玉。
此玉可种不可餐，檀栾秀色青于蓝。
琅玕碧树未足贵，直节虚心同岁寒。
风前历历戛球磬，雪里珊珊鸣佩环。
他年化作苍龙去，紫霄直上追鸾骖。

作者简介：王炎（1137——1218）字晦叔，一字晦仲，号双溪，婺源（今属江西）人。一生著述甚富，有《读易笔记》、《尚书小传》、《礼记解》、《论 语解》、《孝圣解》、《老子解》、《春秋衍义》、《象数稽疑》、《禹贡辨》等，《全宋词》第 三册录其词五十二首。事迹见胡升《王大监传》（《新安文献志》卷六九）、 《宋史翼》卷二四，参《南宋馆阁续 录》卷八、九。